**UŽDAROJI AKCINĖ BENDROVĖ JONIŠKIO AUTOBUSŲ PARKAS**

**IŠVADA**

**DĖL KORUPCIJOS PASIREIŠKIMO TIKIMYBĖS**

2021 m. rugsėjo 30 d. Nr. 1

Joniškis

 Uždarosios akcinės bendrovės Joniškio autobusų parkas (toliau – Bendrovė) veiklos vertinimas atliktas vadovaujantis Lietuvos Respublikos korupcijos prevencijos įstatymu (toliau – Korupcijos prevencijos įstatymas), Korupcijos rizikos analizės atlikimo tvarkos, patvirtintos Lietuvos Respublikos Vyriausybės 2002 m. spalio 8 d. nutarimu Nr. 1601 „Dėl korupcijos rizikos analizės atlikimo tvarkos patvirtinimo“ (toliau – Tvarka), 7 punktu, atsižvelgiant į Valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijas, patvirtintas Lietuvos Respublikos specialiųjų tyrimų tarnybos direktoriaus 2011 m. gegužės 13 d. įsakymu Nr. 2-170 „Dėl valstybės ar savivaldybių įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijų patvirtinimo“.

 Korupcijos pasireiškimo tikimybės vertinimas atliktas **viešųjų ir privačių interesų derinimo, vykdant viešuosius pirkimus ir tarnybinio transporto naudojimo srityje.**

 Vertinimo tikslas – nustatyti vertinamose veiklos srityse veikiančius rizikos veiksnius, galinčius sudaryti prielaidas atsirasti korupcijai, bei nustatyti prevencijos priemones nustatytiems korupcijos rizikos veiksniams valdyti ar pašalinti.

 Korupcijos pasireiškimo tikimybės nustatymą ir vertinimą atliko Bendrovės administratorė Dalia Rutkuvienė.

 Analizuotas laikotarpis: 2020 m. IV ketvirtis – 2021 m. III ketvirtis

 Analizės atlikimo metu buvo vertinta, ar Bendrovėje pasirinktose srityse yra nustatyta sprendimų priėmimo, veiksmų atlikimo tvarka, ar teisės aktuose nustatyti sprendimų priėmimo principai, aiškūs ir suprantami kriterijai, sprendimų priėmimo terminai, ar nustatyta tvarka yra pakankama, tinkamai apibrėžta.

**I. VIEŠŲJŲ IR PRIVAČIŲ INTERESŲ DERINIMAS, VYKDANT VIEŠUOSIUS PIRKIMUS**

 Siekiant įvertinti korupcijos pasireiškimo tikimybės nustatymą viešųjų ir privačių interesų derinime, vykdant viešuosius pirkimus buvo peržiūrėti aktualūs teisės aktai, dokumentai ir informacija:

1. Lietuvos Respublikos viešųjų ir privačių interesų derinimo valstybinėje tarnyboje įstatymas;

2. Privačių interesų deklaracijų pildymo, tikslinimo ir pateikimo taisyklės;

3. Bendrovės veiklos įstatai;

4. Bendrovės mažos vertės pirkimų tvarkos aprašas;

 5. Bendrovės viešųjų pirkimų komisijos darbo reglamentas;

 6.UAB Joniškio autobusų parkas direktoriaus 2019 m. kovo 13 d. įsakymas Nr. V.1.16 „Dėl pareigų, kurias einantys asmenys privalo deklaruoti privačius interesus, sąrašo patvirtinimo“;

 7. Bendrovės interneto svetainėje [www.joniskioap.lt](http://www.joniskioap.lt) skelbiama informacija;

 8. Vyriausiosios tarnybinės etikos komisijos interneto svetainėje (<https://pinreg.vtek.lt/app/deklaraciju-paieska>) skelbiama informacija;

 9. Bendrovės direktoriaus įsakymai;

 Pareigą deklaruoti viešuosius ir privačius interesus nustato Lietuvos Respublikos viešųjų ir privačių interesų derinimo valstybės tarnyboje įstatymo 4 straipsnio nuostatos. Pagal šio įstatymo 3 dalies 8 punktą – perkančiosios organizacijos ar perkančiojo subjekto vadovams, perkančiojo subjekto pirkimų komisijos nariams, perkančiojo subjekto vadovo paskirtiems atlikti supaparastintus pirkimus asmenims, perkančiojo subjekto atliekamų pirkimų procedūrose dalyvaujantiems ekspertams, viešojo pirkimo, pirkimo atliekamo vandentvarkos, energetikos, transporto ar pašto paslaugų srities perkančiojo subjekto iniciatoriams.

 Šio įstatymo 5 straipsnio 6 dalis nustato, kad perkančiųjų subjektų komisijos nariai, asmenys, perkančiųjų subjektų vadovų, paskirti atlikti supaprastintus pirkimus ir perkančiųjų subjektų atliekamų pirkimų procedūrose dalyvaujantys ekspertai, pirkimų iniciatoriai, deklaraciją pateikia arba patikslina iki dalyvavimo pirkimo procedūrose pradžios, joje nurodydami savo pareigas, atliekamas pirkimų procedūrose ir pagal šio įstatymo 6 straipsnio 1 ir 2 dalis deklaruotinus duomenis. Perkančiojo subjekto pirkimų komisijos nariai, asmenys, perkančiojo subjekto vadovo paskirti atlikti supaparastintus pirkimus, perkančiojo subjekto atliekamų pirkimų procedūrose dalyvaujantys ekspertai, pirkimo iniciatoriai, nepateikę deklaracijos neturi teisės dalyvauti pirkimo procedūrose ir turi būti atšaukti iš atitinkamų pareigų.

 Viešųjų pirkimų įstatymo 21 straipsnio 2 dalis nustato, kad perkančioji organizacija, siekdama užkirsti kelią pirkimuose kylantiems konfliktams, turi reikalauti, kad kiekvienas šio straipsnio 1 dalyje nurodytas asmuo pirkimo procedūrose dalyvautų ar su pirkimu susijusius sprendimus priimtų tik prieš tai pasirašęs konfidencialumo pasižadėjimą ir Viešųjų pirkimų tarnybos kartu su Vyriausiąja tarnybinės etikos komisija nustatytos formos nešališkumo deklaraciją.

 Bendrovės direktoriaus 2021 m. gegužės 13 įsakymu Nr. V.1.10/1 paskirtas viešojo pirkimo organizatorius, 2021 m. gegužės 13 d. įsakymu Nr. V.1.10/2 paskirta nuolatinė viešųjų pirkimų komisija. Patikrinus, nustatyta, kad visi pirkimo organizatoriai ir pirkimų komisijos nariai yra pasirašę konfidencialumo pasižadėjimą ir Viešųjų pirkimų tarnybos kartu su Vyriausiąja tarnybinės etikos komisija nustatytos formos nešališkumo deklaraciją. Direktoriaus įsakymu nėra paskirti darbuotojai, vykdantys viešųjų pirkimų iniciatorių funkcijas.

 Remiantis Vyriausiosios tarnybinės etikos komisijos interneto svetainėje (https://pinreg.vtek.lt/app/deklaraciju-paieska) skelbiama informacija, nustatyta, kad visi pirkimų organizatoriai ir nuolatinės komisijos nariai yra pateikę deklaracijas.

**IŠVADA**. Korupcijos pasireiškimo tikimybėderinant viešuosius ir privačius interesus viešųjų pirkimų srityje yra minimali. UAB Joniškio autobusų parkas viešųjų ir privačių interesų konfliktų valdymo prevencija vykdoma, tačiau turi būti tobulinama.

**SIŪLYMAI**:

 1. Reglamentuoti darbuotojų dalyvavimą viešųjų pirkimų procedūrose, nurodant jų atliekamas funkcijas;

2. Šviesti interesus deklaruojančius darbuotojus apie būtinybę įrašyti visą informaciją apie visus privačius interesus, galinčius sukelti konfliktą su viešais interesais. Sudaryti sąlygas darbuotojams dalyvauti mokymuose viešųjų ir privačių interesų derinimo tema.

**II. TARNYBINIO TRANSPORTO NAUDOJIMAS**

 UAB Joniškio autobusų parkas veiklos tikslai , ūkinės veiklos pobūdis numatytas bendrovės įstatuose. Dalis darbuotojams priskirtų funkcijų vykdomos ne darbo vietoje, darbuotojai vyksta į komandiruotes, ieškoti atsarginių dalių, vyksta tarnybiniais reikalais į įvairias institucijas, įmones. Šiems tikslams yra naudojami tarnybiniai lengvieji automobiliai. Bendrovė turi vieną tarnybinį lengvąjį automobilį, naudojamą ūkio reikmėms, todėl tikėtina, kad automobilio naudojimo sritis yra priskirta prie sričių, kuriose egzistuoja korupcijos pasireiškimo tikimybė.

 UAB Joniškio autobusų parkas tarnybinių lengvųjų automobilių įsigijimo, nuomos ir naudojimo taisyklės patvirtintos direktoriaus 2017 m. spalio 5 d. įsakymu Nr. V.1.45. Taisyklėse nustatyta, kad bendrovės lengvuosius tarnybinius automobilius gali naudoti bendrovės darbuotojai, įtraukti į darbuotojų, turinčių teisę naudotis tarnybos reikmėms tarnybiniais automobiliais, pareigybių sąrašą. Tarnybinių automobilių ridos limitus įsakymu nustato bendrovės direktorius.

 Automobilių ridos ir kuro sunaudojimo apskaitą tvarko dispečerinės skyrius, vadovaudamasi įrašais automobilių kelionės lapuose. Degalų sunaudojimo normos nustatomos ir keičiamos bendrovės direktoriaus įsakymais. Faktinės automobilių degalų sunaudojimo normos nustatomos ir keičiamos atlikus kontrolinius važiavimus. Bendrovės vyr. inžinierius nuolat kontroliuoja, kaip naudojami tarnybiniai automobiliai (vertina techninę būklę ar tvarkingi spidometrai, ar degalų sunaudojimas atitinka nustatytas normas, o automobilių rida – nustatytą limitą, ar ). Apie pažeidimus informuoja bendrovės direktorių.

 Taisyklėse nustatyta, kad bendrovės tarnybiniai automobiliai turi būti pažymėti užrašu „ Joniškio autobusų parkas“ logotipu. Žymėjimas turi būti aiškus ir gerai įskaitomas. Bendrovės valdomas tarnybinis lengvasis automobilis pažymėtas, o tai mažina riziką pasinaudoti tarnybiniu automobiliu nedarbo tikslais.

**IŠVADA**. Korupcijos pasireiškimo tikimybė tarnybinio transporto naudojimo srityje minimali. UAB Joniškio autobusų parkas tarnybinių automobilių naudojimo tvarka reglamentuota, naudojimo kontrolė vykdoma, tačiau turi būti tobulinama.

**SIŪLYMAI:**

1. Bendrovės tarnybinį lengvąjį automobilį naudoti tik tarnybos reikmėms, siekiant sumažinti korupcijos pasireiškimo riziką;

 Pažymėtina, kad korupcijos rizika yra valdoma, nes analizės metu vertintos Bendrovės veiklos sritys reglamentuotos vidaus administravimo teisės aktų, kuriuose nustatytos pakankamos kontrolės ir prevencijos priemonės, pateikti siūlymai nustatytiems korupcijos rizikos veiksmams valdyti.